P8_TA(2018)0431

L-14-il laqgħa tal-Konferenza tal-Partijiet għall-Konvenzjoni dwar id-Diversità Bijoloġika (COP14)

Riżoluzzjoni tal-Parlament Ewropew tal-25 ta' Ottubru 2018 dwar l-14-il laqgħa tal-Konferenza tal-Partijiet għall-Konvenzjoni dwar id-Diversità Bijoloġika (COP14) (2018/2791(RSP))

(2020/C 345/08)

Il-Parlament Ewropew,

— wara li kkunsidra r-riżoluzzjoni tiegħu tat-2 ta' Frar 2016 dwar ir-rieżami ta' nofs it-terminu tal-Istrateġija tal-UE għall-Bijodiversità (1),

— wara li kkunsidra r-riżoluzzjoni tiegħu tal-15 ta' Novembru 2017 dwar Pjan ta' Azzjoni għan-natura, in-nies u l-ekonomija (2),

— wara li kkunsidra r-rapport tal-Kummissjoni tal-20 ta' Mejju 2015 intitolat “Il-qagħda tan-natura fl-Unjoni Ewropea: Rapport dwar l-istatus u x-xejriet għat-tipi ta' ħabitats u għall-ispeċijiet li jkopru d-Direttiva tal-Għasafar u d-Direttiva tal-Ħabitats għall-perjodu 2007-2012 bħalma jeżiġi l-Artikolu 17 tad-Direttiva tal-Ħabitats u bħalma jeżiġi l-Artikolu 12 tad-Direttiva tal-Għasafar” (COM(2015)0219),

— wara li kkunsidra l-mistoqsijiet imressqa lill-Kummissjoni u lill-Kunsill dwar l-14-il laqgħa tal-Konferenza tal-Partijiet għall-Konvenzjoni dwar id-Diversità Bijoloġika (COP14) (O-000115/2018 – B8-0413/2018 u O-000116/2018 – B8-0414/2018),

— wara li kkunsidra l-mozzjoni għal riżoluzzjoni tal-Kumitat għall-Ambjent, is-Saħħa Pubblika u s-Sikurezza tal-Ikel,

— wara li kkunsidra l-Artikoli 128(5) u 123(2) tar-Regoli ta' Proċedura tiegħu,

A. billi l-istqarrija tal-missjoni tal-Pjan Strateġiku għall-Bijodiversità 2011-2020, adottata mill-Partijiet għall-Konvenzjoni dwar id-Diversità Bijoloġika (KDB), hija li tittieħed azzjoni effettiva u urġenti biex jitwaqqaf it-telf tal-bijodiversità (il-varjetà straordinarja tal-ekosistemi, l-ispeċijiet u r-riżorsi ġenetiċi li aħna mdawrin bihom) sabiex jiġi żgurat li sal-2020 l-ekosistemi jkunu reżistenti u jibqgħu jipprovdu servizzi essenzjali, u b'hekk jiżguraw il-varjetà tal-ħajja tal-pjaneta u jikkontribwixxu għall-benessri tal-bniedem u l-eliminazzjoni tal-faqar;

B. billi l-Viżjoni 2050 adottata fil-qafas tal-KDB hija dik ta' “għajxien f'armonija man-natura” fejn “sal-2050, il-bijodiversità tkun apprezzata, ikkonservata, restawrata u użata bi ħsieb, filwaqt li jiġu ppreservati s-servizzi ekosistemiċi, tiġi sostnuta pjaneta b'saħħitha u jinġiebu benefiċċji essenzjali għal kulħadd” [traduzzjoni mhux uffiċjali];

C. billi l-Viżjoni 2050 hija appoġġata minn ħames għanijiet ġenerali: (a) li jiġu indirizzati l-kawżi li jwasslu għat-telf tal-bijodiversità billi din tiġi integrata fl-ambiti kollha tal-gvern u tas-soċjetà; (b) li jitnaqqsu l-pressjonijiet diretti fuq il-bijodiversità u jiġi promoss l-użu sostenibbli; (c) li jittejjeb l-istatus tal-bijodiversità billi jitħarsu l-ekosistemi, l-ispeċijiet u d-diversità ġenetika; (d) li jissaħħu l-benefiċċji għal kulħadd mill-bijodiversità u mis-servizzi ekosistemiċi; u (e) li tissaħħaħ l-implimentazzjoni permezz tal-ippjanar parteċipattiv, il-ġestjoni tal-għarfien u l-bini tal-kapaċitajiet;

D. billi l-Protokoll ta' Nagoya dwar l-Aċċess u l-Qsim tal-Benefiċċji għandu l-għan li jiżgura li l-benefiċċji li jirriżultaw mill-użu tar-riżorsi ġenetiċi jiġu kondiviżi b'mod ġust u ekwu;

E. billi l-Istrateġija tal-UE għall-Bijodiversità 2020 għandha l-għan li twaqqaf it-telf tal-bijodiversità u tas-servizzi ekosistemiċi fl-UE u li tgħin biex jitwaqqaf it-telf globali tal-bijodiversità sal-2020, fid-dawl tal-valur intrinsiku tal-bijodiversità u l-kontribut essenzjali tas-servizzi ekosistemiċi għall-benessri tal-bniedem u għall-prosperità ekonomika;

F. billi l-UE u l-Istati Membri tagħha adottaw l-Aġenda 2030 u l-Għanijiet ta' Żvilupp Sostenibbli (SDGs) li jakkumpanjawha, li jappellaw għat-trasformazzjoni tad-dinja tagħna u l-protezzjoni tal-pjaneta tagħna, inkluża l-ħajja fuq l-art u taħt l-ilma, u impenjaw ruħhom favur l-implimentazzjoni sħiħa tagħhom;

G. billi d-deterjorament tal-ekosistemi jfisser telf soċjali u ekonomiku enormi għall-UE;

Rimarki ġenerali

1. Jinnota bi tħassib li l-Miri tal-Bijodiversità ta' Aichi għall-2020 mhumiex ser jintlaħqu bit-trajettorja preżenti tat-telf tal-bijodiversità u jistieden lill-Partijiet kollha għall-KDB u lil dawk kollha interessati fil-KDB jintensifikaw l-isforzi tagħhom; iħeġġeġ lill-Kummissjoni u lill-Istati Membri, f'dan ir-rigward, jimpenjaw ruħhom fi sforzi immedjati, sostanzjali u addizzjonali fil-konservazzjoni tal-bijodiversità sabiex il-miri tal-UE jintlaħqu;

2. Jenfasizza li l-protezzjoni tal-bijodiversità globali hija sfida essenzjali u għalhekk tikkostitwixxi interess strateġiku tal-UE li għandu jirċievi l-ogħla attenzjoni politika; jistieden lill-Kummissjoni u lill-Istati Membri jinvolvu ruħhom b'mod attiv, speċjalment permezz tal-istrumenti esterni tagħhom, mal-pajjiżi terzi favur il-promozzjoni u t-tisħiħ tal-miżuri u tal-governanza għall-konservazzjoni tal-bijodiversità, b'mod partikolari fil-ftehimiet multilaterali kollha;

3. Jisħaq fuq il-ħtieġa ta' reġim ta' governanza komprensiv li jindirizza l-konservazzjoni u l-użu sostenibbli tal-bijodiversità u tas-servizzi ekosistemiċi; jistieden lill-UE u lill-Istati Membri jibqgħu impenjati bil-qawwi biex ikomplu jsaħħu l-KDB u biex jassumu rwol ta' tmexxija fit-tħejjija għall-qafas ta' wara l-2020, b'mod partikolari bi tħejjija għall-erbatax u l-ħmistax-il laqgħa tal-Konferenza tal-Partijiet, u jistedinhom jistabbilixxu b'mod trasparenti l-viżjonijiet u l-prijoritajiet tagħhom għall-qafas globali tal-bijodiversità ta' wara l-2020;

4. Ifakkar li l-konservazzjoni u r-restawr tal-bijodiversità jirfdu l-kisba tal-maġġor parti tal-SDGs u huma essenzjali biex jinkisbu l-objettivi ta' politika tal-UE relatati, fost l-oħrajn, mal-ambjent, is-sikurezza tal-ikel, il-mitigazzjoni u l-adattament b'rabta mat-tibdil fil-klima, is-saħħa, it-tnaqqis tar-riskji ta' diżastri u l-migrazzjoni;

5. Ifakkar li l-preservazzjoni tal-l-bijodiversità u tal-ekosistemi hija intrinsikament sinerġistika u tikkostitwixxi element ċentrali tal-iżvilupp sostenibbli; jisħaq fuq il-ħtieġa li tiġi adottata l-integrazzjoni tal-bijodiversità u li tittejjeb il-koerenza tal-politika ambjentali fil-politiki interni u esterni kollha tal-UE u jistieden lill-Kummissjoni u lill-Istati Membri jiffaċilitaw dan l-approċċ, anki fir-rigward tal-impenn tagħhom li jimplimentaw bis-sħiħ l-SDGs sal-2030;

6. Jemmen li huwa ta' importanza kruċjali li jiġu indirizzati l-kawżi ewlenin tat-telf u d-deterjorament tal-bijodiversità b'approċċ strateġiku fit-tul u li jiġu żviluppati u implimentati deċiżjonijiet u miżuri effettivi li jvarjaw mill-identifikazzjoni u l-konservazzjoni taż-żoni protetti abbażi tas-sensittività ta' dawk iż-żoni, il-preżenza ta' speċijiet fil-periklu jew lakuni identifikati fl-għarfien u/jew il-ġestjoni effettiva, sal-limitazzjoni tat-telf tal-bijodiversità u l-impatti negattivi fuq it-territorji u l-għajxien tal-komunitajiet indiġeni u lokali, ir-restawr tal-ekosistemi u s-servizzi tagħhom anki barra ż-żoni protetti, l-integrazzjoni tal-bijodiversità f'setturi oħra bħall-agrikoltura, il-forestrija, l-ippjanar tal-użu tal-art, il-kooperazzjoni għall-iżvilupp, ir-riċerka u l-innovazzjoni, it-trasport, l-estrazzjoni bil-minjieri u s-saħħa, u l-eliminazzjoni tas-sussidji perversi; iqis ukoll li huwa essenzjali li jiġu limitati t-telf tal-bijodiversità u l-impatt negattiv ta' tali telf fuq l-art u fuq il-mezzi ta' għajxien tal-komunitajiet lokali u indiġeni;

L-implimentazzjoni tal-Konvenzjoni u tal-Pjan Strateġiku għall-Bijodiversità 2011-2020

7. Ifakkar li l-COP14 fl-Eġittu timmarka l-ħamsa u għoxrin sena mid-dħul fis-seħħ tal-Konvenzjoni; iqis, għalhekk, li huwa tal-akbar importanza li jiżdiedu l-isforzi fl-implimentazzjoni tal-Pjan Strateġiku attwali għall-Bijodiversità 2011-2020, li ssir enfasi fuq il-kisba tal-Miri tal-Bijodiversità ta' Aichi u tal-elementi ċentrali tal-Protokoll ta' Nagoya dwar l-Aċċess u l-Qsim tal-Benefiċċji u li ssir ħidma fuq pjan strateġiku u mekkaniżmu ta' implimentazzjoni ambizzjużi għal wara l-2020, bil-ħsieb li jiġi żviluppat xenarju għall-2050 li jqis sfidi ġodda fil-qasam tal-bijodiversità, f'konformità mal-Aġenda 2030 u l-SDGs;

8. Jenfasizza r-rwol tal-Miri tal-Bijodiversità ta' Aichi fil-kisba tal-Aġenda 2030 u tal-SDGs, b'mod partikolari l-SDG 14 (il-konservazzjoni u l-użu sostenibbli tal-oċeani, l-ibħra u r-riżorsi tal-baħar) u l-SDG 15 (il-protezzjoni tal-ekosistemi terrestri, il-ġestjoni sostenibbli tal-foresti, il-ġlieda kontra d-deżertifikazzjoni, il-waqfien u t-treġġigħ lura tad-degradazzjoni tal-art u l-waqfien tat-telf tal-bijodiversità);

9. Jinnota bi tħassib li, skont valutazzjonijiet ( 3 ) tal-istatus ta' konservazzjoni tal-ispeċijiet u tat-tipi ta' ħabitats ta' interess għall-konservazzjoni fl-UE, huma biss 7 % tal-ispeċijiet tal-baħar u 9 % tat-tipi ta' ħabitats tal-baħar li juru “status ta' konservazzjoni favorevoli”, filwaqt li 27 % tal-valutazzjonijiet tal-ispeċijiet u 66 % tal-valutazzjonijiet tat-tipi ta' ħabitats juru “status ta' konservazzjoni sfavorevoli”;

Il-qafas globali tal-bijodiversità ta' wara l-2020

10. Iħeġġeġ sabiex jittieħdu passi li jqawwu l-ambizzjoni u jtejbu l-funzjonament tal-qafas globali tal-bijodiversità ta' wara l-2020; jistieden lill-Kummissjoni u lill-Istati Membri jirsistu b'mod attiv favur l-iżvilupp ta' miri ċari, kwantitattivi u miżurabbli, b'indikaturi tal-prestazzjoni, strumenti mtejbin ta' traċċar, proċessi ta' impenn u mekkaniżmi ta' rieżami u rappurtar bi standards komuni, li jirriflettu l-mekkaniżmi tal-Ftehim ta' Pariġi dwar il-Klima, sabiex jitjiebu t-trasparenza u r-responsabbiltà għall-Partijiet u l-effettività ġenerali tal-qafas globali tal-bijodiversità li jmiss;

11. Jenfasizza li hemm bżonn qafas internazzjonali aktar b'saħħtu biex titħares il-bijodiversità globali, biex jitwaqqaf id-deterjorament attwali tagħha u biex kemm jista' jkun tiġi restawrata; jemmen li tali qafas għandu jkun ibbażat fuq miri u fuq impenji volontarji, li jinkludu kontributi stabbiliti fil-livell nazzjonali, bl-appoġġ ta' kontributi lokali u reġjonali, u strumenti oħra xierqa, impenji finanzjarji u garanziji ta' bini ta' kapaċitajiet aqwa, kif ukoll mekkaniżmu ta' rieżami ta' kull ħames snin, b'enfasi fuq governanza aħjar taż-żoni protetti u miżuri ta' konservazzjoni aktar effettivi, kif ukoll trajettorja dejjem aktar ambizzjuża;

12. Jenfasizza l-importanza li jiġi minimizzat id-dewmien li jista' jinqala' bejn l-adozzjoni tal-qafas globali tal-bijodiversità ta' wara l-2020 u t-traspożizzjoni tiegħu fil-miri nazzjonali tal-bijodiversità, sabiex jiġi evitat dewmien fit-teħid ta' azzjonijiet konkreti maħsuba biex iwaqqfu t-telf tal-bijodiversità;

Kunsiderazzjonijiet ekonomiċi u finanzjament

13. Jissottolinja l-fatt li t-tkabbir ekonomiku jista' biss jiffaċilita l-iżvilupp sostenibbli jekk ikun diżakkoppjat mid-degradazzjoni tal-bijodiversità u l-kapaċità tan-natura li tikkontribwixxi għall-benessri tal-bniedem, u jisħaq fuq l-importanza tat-tisħiħ tas-soluzzjonijiet ibbażati fuq in-natura biex jgħinu lis-soċjetajiet jindirizzaw sfidi kumplessi b'aspetti soċjali u ekonomiċi b'mod kompletament sostenibbli;

14. Jenfasizza l-ħtieġa ta' finanzjament suffiċjenti għall-bijodiversità; jissottolinja l-fatt li l-prova tar-reżistenza tal-bijodiversità u l-possibbiltà ta' allokazzjoni ta' fondi għall-bijodiversità fil-qafas finanzjarju pluriennali li jmiss ikollhom effett sinifikanti u pożittiv fuq il-kisba tal-Viżjoni 2050;

15. Jistieden lill-Kummissjoni u lill-Istati Membri jippromwovu l-ħolqien ta' mekkaniżmi finanzjarji internazzjonali ġodda għall-konservazzjoni tal-bijodiversità marbuta mal-KDB u jenfasizza l-importanza ta' inizjattivi ta' finanzjament privat f'dan ir-rigward;

16. Jisħaq fuq l-importanza li jiżdiedu l-investimenti bil-għan li jiġu onorati l-impenji tal-Ftehim ta' Pariġi sabiex jitnaqqsu l-impatti tat-tibdil fil-klima fuq il-bijodiversità u sabiex tiġi żgurata l-koerenza bejn il-politiki ta' mitigazzjoni u adattament b'rabta mat-tibdil fil-klima u dawk tal-bijodiversità;

Il-forestrija u l-agrikoltura

17. Jilqa' l-fatt li r-rakkomandazzjoni 10.2.g (XXI/1) għad-deċiżjoni tal-COP14 issemmi l-potenzjal tal-forestrija u tal-agrikoltura; jissottolinja l-fatt li l-attivitajiet agrikoli u l-preservazzjoni tal-bijodiversità huma marbutin mill-qrib ma' xulxin; jenfasizza l-fatt li l-agrikoltura u l-forestrija sostenibbli jikkontribwixxu bil-kbir għall-varjetà tal-ispeċijiet, il-ħabitats u l-ekosistemi u jnaqqsu l-effetti tat-tibdil fil-klima;

18. Jinnota, madankollu, l-impatt negattiv tal-agrikoltura intensiva fuq il-bijodiversità, b'mod partikolari fir-rigward tad-deforestazzjoni u l-użu tal-pestiċidi; ifakkar fit-tnaqqis allarmanti ta' dakkara li huma fundamentali għall-funzjonament tajjeb tal-ekosistemi; jistieden lill-Partijiet jidħlu għal impenji b'saħħithom favur l-agrikoltura u l-forestrija sostenibbli, inkluż li jappoġġaw ir-rekwiżiti għall-promozzjoni ta' approċċi agroekoloġiċi u għall-eliminazzjoni progressiva tal-prodotti fitosanitarji dannużi kif ukoll dawk l-istrateġiji li jiżguraw il-protezzjoni tal-ħamrija u tal-ħabitats;

L-innovazzjoni

19. Jilqa' l-fatt li l-iżvilupp teknoloġiku jissemma fir-rakkomandazzjoni 10.2.h (XXI/1); ifakkar fl-importanza tal-innovazzjoni, ir-riċerka u l-iżvilupp sabiex jintlaħqu l-objettivi tal-Viżjoni 2050 u jistieden lill-Partijiet jiffukaw b'mod partikolari fuq ir-rabtiet bejn il-preservazzjoni tal-bijodiversità u l-benefiċċji għas-saħħa tal-bniedem u għall-benessri ekonomiku u jikkoordinaw il-miżuri għall-ġbir tad-data;

Il-bini tal-kapaċitajiet, is-sensibilizzazzjoni tal-pubbliku u l-involviment tal-atturi kollha

20. Jenfasizza li l-bini tal-kapaċitajiet u s-sensibilizzazzjoni, fost l-oħrajn rigward il-valuri tal-bijodiversità u tas-servizzi ekosistemiċi, huma kruċjali għal implimentazzjoni b'suċċess; jilqa', għalhekk, il-fatt li, fid-deċiżjoni XIII/23 u fir-rakkomandazzjoni XXI/1, il-COP13 adottat pjan ta' azzjoni fuq terminu qasir (2017-2022) biex ittejjeb u tappoġġa l-bini tal-kapaċitajiet kif ukoll l-istrateġija ta' komunikazzjoni tagħha, u jistieden lill-COP14 telabora aktar fuq dawn il-kwistjonijiet ewlenin;

21. Jisħaq fuq l-importanza ta' proċess komprensiv u parteċipattiv għat-tiswir tal-qafas ta' wara l-2020;

22. Jilqa' l-fatt li l-kampanji ta' sensibilizzazzjoni tal-pubbliku huma kkunsidrati fir-rakkomandazzjoni XXI/1 għat-tħejjija tal-COP14 u jistieden lill-Partijiet jippromwovu s-sensibilizzazzjoni tal-pubbliku u l-involviment tad-diversi partijiet ikkonċernati biex jiżguraw soluzzjonijiet imfassla apposta mal-komunitajiet lokali u l-popli indiġeni bil-għan li jrawmu l-użu sostenibbli tal-artijiet għal aktar bijodiversità ħalli d-differenzi reġjonali tal-pajsaġġi u tal-ħabitats ikunu rispettati bis-sħiħ;

23. Jilqa' l-intenzjoni li jiġi segwit b'mod attiv approċċ bl-involviment tad-diversi partijiet ikkonċernati, inklużi l-atturi reġjonali u dawk lokali, li huwa fundamentali għall-valorizzazzjoni, il-protezzjoni, il-konservazzjoni, l-użu sostenibbli u r-restawr tal-bijodiversità u jissottolinja li t-titjib fl-involviment mal-livelli u s-setturi ta' governanza u bejniethom, kif ukoll il-pjattaformi kummerċjali dwar il-bijodiversità, joħolqu opportunitajiet għall-implimentazzjoni mtejba tal-miri tal-bijodiversità u għall-integrazzjoni tal-objettivi tal-bijodiversità f'politiki oħra;

o

o o

24. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

(1) ĠU C 35, 31.1.2018, p. 2.

(2) ĠU C 356, 4.10.2018, p. 38.

(3) Pjattaforma Intergovernattiva tal-Politika tax-Xjenza dwar il-Bijodiversità u s-Servizzi Ekosistemiċi, “The Regional Assessment Report on Biodiversity and Ecosystem Services for Europe and Central Asia” (“Ir-rapport ta' valutazzjoni reġjonali dwar il-bijodiversità u s-servizzi ekosistemiċi għall-Ewropa u l-Asja Ċentrali”), 2018.